Ferenčák, Ján, poslanec NR SR (2022-03-24):
Ďakujem. Vážený pán predsedajúci, vážené kolegyne, kolegovia, dovoľte, aby som predstavil uvedený zákon, návrh zákona. Cieľom predkladaného návrhu je kompenzovať rodičom, resp. zákonným zástupcom detí vo veku od troch do piatich rokov náklady spojené s nemožnosťou umiestnenia detí do verejnej materskej školy z kapacitných dôvodov. Predkladaný zákon má motivovať štát k budovaniu sietí materských škôl, podporovať rodinu a pozitívne vplývať na výzvy spojené s demografickým vývojom na Slovensku. V dôsledku nedostatku miest v materských školách bolo o neprijatí detí rozhodnuté v tisíckach prípadov. Podľa údajov z Centra vedecko-technických informácií Slovenskej republiky to bolo za rok 2018 viac ako 12-tisíc detí, v 2019 14,5-tisíc a v roku 2020 viac ako 18-tisíc detí. Podľa prognostických údajov by nárast počtu detí v materských školách mal trvať do roku 2022, keď bude počet detí v materských školách kulminovať na 175-tisíc. A tu sme teraz nezarátali ešte terajšiu utečeneckú krízu, kde najviac z odídencov tvoria matky s deťmi, ktoré už teraz chodia do našich škôl a materských škôlok. Kompenzácia nákladov spojená s neúspešnosťou pri umiestnení detí do verejnej materskej školy bude podľa predkladaného návrhu realizovaná vo forme rodičovského príspevku. Nárok na jeho priznanie vznikne zákonnému zástupcovi dieťaťa, ktorý však bude musieť preukázať, že sa neúspešne pokúšal umiestniť dieťa do verejnej materskej školy. Nárok na kompenzáciu nákladov je časovo obmedzený. Zanikne po uplynutí tohto školského roka, v ktorom malo dieťa nastúpiť do materskej školy. Toto časové obmedzenie má slúžiť na to, aby motivovalo zákonných zástupcov aktívne vyhľadávať pre dieťa miesto v materskej škole. Nárok tiež zanikne aj v prípade, že sa podarí dieťa do materskej školy umiestniť priebežne počas školského roka. Zákonným zástupcom tak bude rodičovský príspevok vyplácaný po dobu najviac desať mesiacov po neúspešnom pokuse umiestnenia dieťaťa do verejnej materskej školy. Vyplatenie kompenzácie sa vyslovene viaže na neúspešný pokus o umiestnenie dieťaťa do verejnej materskej školy. V prípade, že bude zákonný zástupca neúspešný pri umiestnení dieťaťa do materskej školy, nárok mu nezanikne, ak sa mu podarí dieťa úspešne umiestniť do súkromnej materskej školy. Pri súčasnom nastavení cien školného za súkromné materské školy bude priznaný rodičovský príspevok vo väčšine prípadov predstavovať iba čiastočnú kompenzáciu. Toto opatrenie však môže stimulovať trh k tomu, že vzniknú nové nielen súkromné, ale aj verejné materské škôlky, ktoré môžu napomôcť čiastočnému pokrytiu nedostatočných kapacít v uvedenom segmente. Verejnou materskou školou sa rozumie materská škola zriadená orgánom miestnej štátnej správy v školstve alebo orgánom územnej samosprávy. Oprávnený zákonný zástupca si bude môcť svoj nárok uplatniť najneskôr do 31. júla uvedeného roka, v ktorom podával žiadosť o prijatie dieťaťa na predprimárne vzdelávanie. Samotným úmyslom predkladateľov je ponechať posúdenie nároku na správnej úvahe. V praxi totiž môžu nastať situácie, že materská škola nebude priamo v mieste trvalého bydliska dieťaťa, no bude dostupná napríklad prostredníctvom školského autobusu. V takom prípade bude o dostupnosti rozhodovať úrad práce, sociálnych vecí a rodiny príslušný podľa § 5 ods. 1 zákona o rodičovskom príspevku. Tento návrh zákona je veľkou pomocou mladým rodinám, aby dokázali svoje dieťa umiestniť do materských škôlok, a určite spĺňa aj socioekonomické parametre na to, aby sa pomohlo všetkým mladým, ktorí plánujú rodičovstvo. Zároveň vás chcem požiadať o jeho podporu. Ďakujem, pán predsedajúci.